<classify> MWAKILISHI wa jimbo la Mahonda ambaye ni Makamu wa Pili wa Rais balozi Seif Ali Iddi, ametangaza kuwa hatogombea tena nafasi ya uwakilishi mwaka 2020. Balozi Iddi alisema hayo wakati akishiriki katika uzinduzi wa madarasa ya itikadi ya vijana huko Mahonda mkoa wa kaskazini Unguja.Alisema wakati umefika kwa yeye kupumzika baada ya kulitumikia taifa kwa muda mrefu katika nyadhifa mbalimbali ikiwemo kazi ya ualimu pamoja na utumishi katika Wizara ya Mambo ya Nje na Ushirikiano wa Afrika Mashariki.Nimeamua kutamka suala hili katika mkutano halali unaotambuliwa kwa mujibu wa shughuli zetu za kisiasa na chama chetu...napumzika katika harakati za kisiasa na sitagombea tena nafasi ya uwakilishi katika jimbo la Mahonda ifikapo mwaka 2020, amesema.Hata hivyo, alisema katika kipindi cha miaka miwili kilichobakia, ataendelea kuwahudumia wananchi wa jimbo la Mahonda kwa utii na uadilifu.Aidha, alikitaka Chama cha Mapinduzi CCM na kamati zake kutosita kumchukulia hatua za kinidhamu mwanachama atakayefanya kampeni katika kipindi hiki kabla ya wakati wake.Aidha, balozi Iddi aliwaasa vijana kufanya kazi, kujitegemea na kamwe wasikubali kurubuniwa na wanasiasa wenye lengo la kuwaingiza katika vurugu.Vijana msikubali kuyumbishwa na kufuata wimbi la vitendo vya uhalifu ambavyo ni kinyume na maadili ya uzalendo wa nchi yenu, amesema.Mbunge wa Mahonda Bahati Abeid Nassir alimpongeza balozi Iddi kwa ushirikiano mkubwa na mbinu anazomsaidia katika uongozi wa jimbo hilo.Kabla ya kuwa mwakilishi wa jimbo la Mahonda, balozi Iddi alikuwa Mbunge wa Kitope na kushikilia wadhifa wa Naibu Waziri wa Mambo ya nchi za nje na ushirikiano wa kimataifa katika kipindi cha uongozi wa awamu ya Rais mstaafu Jakaya Kikwete.  <topic>: KITAIFA 